മാളുകളിലെ അനധികൃത പാര്ക്കിംഗ് ഫീസ് നടപടി കടുപ്പിച്ച് കോര്പ്പറേഷന് കോഴിക്കോട് : നഗരത്തിലെ മാളുകളിലും ആശുപത്രികളിലും തുടരുന്ന അനധികൃത പാര്ക്കിംഗ് ഫീസിനെതിരെ നടപടി കടുപ്പിച്ചതായി മേയര് ഡോ. ബീന ഫിലിപ്പ് . കോര്പ്പറേഷന് കൗണ്സില് യോഗത്തില് കെ.പി.രാജേഷ്കുമാറിന്റെ ശ്രദ്ധക്ഷണിക്കലിന് നല്കിയ മറുപടിയിലാണ് മേയര് ഇക്കാര്യം വ്യക്തമാക്കിയത്. നടപടി സ്വീകരിക്കുമെന്ന് മേയര് മുന്നറിയിപ്പ് നല്കിയിട്ടും സെക്രട്ടറി നോട്ടീസ് നല്കിയിട്ടും ഫീസ് ഈടാക്കുന്നത് തുടരുന്നുണ്ടെന്ന് രാജേഷ് കുമാര് ആരോപിച്ചു. നാല് മാളുകള്ക്ക് നോട്ടീസ് നല്കി. കെ.എസ്.ആര്.ടിസി ടെര്മിനലിലെ പാര്ക്കിംഗ് ഫീസ് ഈടാക്കുന്നതിനെതിരെയും നോട്ടീസ് നല്കിയതായി മേയര് അറിയിച്ചു. എന്ജിനിയറിംഗ് വിഭാഗവും റവന്യു വിഭാഗവും ചേര്ന്ന് സംയുക്തമായി നടപടി സ്വീകരിക്കും. മാളുകള് പാര്ക്കിംഗ് ഫീസ് ഈടാക്കാന് പാടില്ല. റീഫണ്ട് നല്കുന്നെന്ന ന്യായമാണ് മാളുകളുടേത്. ഇക്കാര്യം പരിശോധിക്കും. മൂന്ന് വണ്ടിത്താവളങ്ങള്ക്കും നോട്ടീസ് നല്കി. പാര്ക്കിംഗ് ഫീസ് ഏര്പ്പെടുത്തുന്നതുമായി ബന്ധപ്പെട്ട് കെ.എസ്.ആര്.ടി.സി ടെര്മിനല് അധികൃതര്ക്കും നോട്ടീസ് നല്കി. ലൈസന്സ് ഇല്ലാതെ വണ്ടിത്താവളങ്ങള് നടത്തുന്നതിനെതിരെ കോര്പ്പറേഷന് നടപടി സ്വീകരിച്ചിട്ടുണ്ടെന്ന് മേയര് വിശദീകരിച്ചു. കോര്പ്പറേഷന് ഓഫീസില് പോലും ആവശ്യമായ പാര്ക്കിംഗ് സൗകര്യമില്ലെന്ന് എന്.സി. മോയിന്കുട്ടിയും കെ.സി. ശോഭിതയും ആരോപിച്ചു. കൊവിഡ് മരണം സ്ഥിരീകരിക്കുന്ന രേഖകള് ലഭ്യമാക്കുന്നതുമായി നടപടികള് സ്വീകരിക്കണമെന്ന് സ്വകാര്യ ആശുപത്രികളോട് ആവശ്യപ്പെട്ടിട്ടുണ്ടെന്ന് മേയര് പറഞ്ഞു. നഷ്ടപരിഹാരം ലഭിക്കുന്നതിനായി ആശുപത്രി രേഖകള് ലഭിക്കുന്നില്ലെന്ന് വി.പി. മനോജാണ് ശ്രദ്ധക്ഷണിച്ചത്. മാനാഞ്ചിറയ്ക്ക് സമീപം സ്വകാര്യ വ്യക്തി നികത്തിയ ഓട പുനസ്ഥാപിക്കാന് നടപടി സ്വീകരിച്ചതായി സൂപ്രണ്ടിംഗ് എന്ജിനീയര് അറിയിച്ചു. സ്റ്റോപ്പ് മെമ്മോ നല്കുകയും റോഡ് പഴയ രീതിയില് പുനസ്ഥാപിക്കാനും നിര്ദേശം നല്കി. എസ്.കെ അബൂബക്കറാണ് ശ്രദ്ധ ക്ഷണിച്ചത്. . മുഹമ്മദ് റഫി റോഡ് നിര്മ്മാണം വേഗത്തിലാക്കണമെന്ന് കെ. റംലത്ത് കൊണ്ടുവന്ന ശ്രദ്ധക്ഷണിക്കലിന് നടപടികള് വേഗത്തിലാക്കാന് ബന്ധപ്പെട്ടവരോട് ആവശ്യപ്പെടുമെന്ന് മേയര് അറിയിച്ചു. വിവിധ വിഷയങ്ങളില് നിഖില്, കെ. മോഹനന്, വി.കെ. മോഹന്ദാസ് എസ്.എം. തുഷാര, സഫീന എന്നിവര് ശ്രദ്ധക്ഷണിച്ചു. ബഷീര് സ്മാരകം: ഡി.പി.ആറിന് അംഗീകാരം കോഴിക്കോട്: വൈക്കം മുഹമ്മദ് ബഷീര് സ്മാരകം നിര്മാണത്തിനുള്ള ഡി.പി.ആറിന് കൗണ്സില് യോഗം അംഗീകാരം നല്കി. പുതുക്കിയ നിരക്ക് പ്രകാരം16,12,37,450 രൂപ പ്രതീക്ഷിക്കുന്ന ഡി.പിആറാണ് അംഗീകരിച്ചത്. ബേപ്പൂര് ബി.സി.റോഡിലെ ബേപ്പൂര് കമ്മ്യൂണിറ്റി ഹാള് പൊളിച്ച് മാറ്റി ബഷീര് സ്മാരകം നിര്മ്മിക്കാനാണ് തീരുമാനം. 13.43 കോടിയായിരുന്നു നേരത്തെ കണക്കാക്കിയിരുന്നത്. കുടുംബശ്രീയ്ക്ക് ഇലക്ട്രിക് കാര് വാടകയ്ക്കെടുക്കും കോഴിക്കോട്: കുടുംബശ്രീയ്ക്ക് വേണ്ടി വിലയേക്കാള് പത്ത് ലക്ഷത്തോളം രൂപ അധികം നല്കി ഇലക്ട്രിക് കാര് വാടകയ്ക്കെടുക്കുന്ന പദ്ധതിയ്ക്ക് കോര്പ്പറേഷന് കൗണ്സില് യോഗം ഭേദഗതിയിലൂടെ അംഗീകാരം നല്കി. എട്ട് വര്ഷത്തേക്ക് വാടകയ്ക്കെടുക്കുന്ന നടപടി ഒരു വര്ഷത്തേയ്ക്ക് ചുരുക്കിയാണ് തീരുമാനം. അനര്ട്ട് വഴി ടാറ്റ നെക്സോണ് ഇലക്ട്രിക് കാര് മാസം 27,540 രൂപ വാടകയ്ക്ക് എട്ട് വര്ഷത്തേക്ക് മൊത്തം 27.76 ലക്ഷം രൂപ നല്കി എടുക്കാനുള്ള നടപടിയാണ് ഒരുവര്ഷത്തേക്ക് ചുരുക്കിയത്. വാടകയ്ക്ക് എടുക്കേണ്ടെന്നും വാങ്ങിച്ചു കൂടെയെന്നും ചോദിച്ച് യു.ഡി.എഫും ബി.ജെ.പിയും എതിര്ത്ത അജണ്ട വോട്ടിനിട്ടാണ് പാസാക്കിയത്. കാര് വാങ്ങുന്നതല്ലേ നല്ലതെന്ന ഭരണകക്ഷി അംഗം എന്.സി. മോയിന് കുട്ടിയുടെ ചോദ്യത്തിന് വാടകയ്ക്ക് തന്നെ എടുക്കണമെന്ന സംസ്ഥാന സര്ക്കാറിന്റെ നയം നടപ്പാക്കുകയാണെന്ന് ഡെപ്യൂട്ടി മേയര് സി.പി.മുസഫര് അഹമ്മദ് അറിയിച്ചു. വിലക്കയറ്റം തടയാന് കേന്ദ്രം ഇടപെടണം കോഴിക്കോട്: രാജ്യത്തെ വന് വിലക്കയറ്റം തടയാന് കേന്ദ്ര സര്ക്കാര് ഇടപെടണമെന്ന് കോഴിക്കോട് കോര്പ്പറേഷന് കൗണ്സില്. പ്രതിപക്ഷ ഉപനേതാവ് കെ.മൊയ്തീന്കോയ അവതരിപ്പിച്ച അടിയന്തരപ്രമേയം ഭരണപക്ഷ അംഗത്തിന്റെ ഭേദഗതിയോടെ അംഗീകരിക്കുകയായിരുന്നു. ബി.ജെ.പി അംഗങ്ങള് മേയര്ക്ക് വിയോജനക്കുറിപ്പ് നല്കി. വിലക്കയറ്രം തടയാന് കേന്ദ്ര സര്ക്കാരിനോട് ആവശ്യപ്പെടുന്നു എന്ന ഭേദഗതിയാണ് സി.പി.എം അംഗമായ ഒ. സദാശിവന് കൊണ്ടുവന്നത്. ഭേദഗതിയ്ക്ക് വഴങ്ങിയ കെ. മൊയ്തീന്കോയ കേന്ദ്ര സര്ക്കാരിനെയെന്ന പോലെ സംസ്ഥാന സര്ക്കാരിനെയും കുറ്രപ്പെടുത്തി. ഇന്ധനനിരക്ക് നിരന്തരം കൂടുന്നതാണ് വിലക്കയറ്റത്തിന് പ്രധാന കാരണമെന്നും നിത്യോപയോഗസാധനങ്ങള്ക്കും കെട്ടിട നിര്മ്മാണ സാമഗ്രികള്ക്കുമെല്ലാം വില കുതിച്ചുയരുകയാണെന്നും അദ്ദേഹം പറഞ്ഞു. പൊതുവിപണിയില് മികച്ച ഇടപടലുകളാണ് സംസ്ഥാന സര്ക്കാര് നടത്തുന്നതെന്ന് ഒ. സദാശിവന് ചൂണ്ടിക്കാട്ടി. പെട്രോളിയം ഉത്പന്നങ്ങളെ ജി.എസ്.ടി യില് ഉള്പ്പെടുത്താന് തയ്യാറാകാത്തവരാണ് കേന്ദ്ര സര്ക്കാരിനെ പഴിക്കുന്നതെന്ന് ബി.ജെ.പി കൗണ്സില് പാര്ട്ടി ലീഡര് ടി. റനീഷ് ആരോപിച്ചു. സംസ്ഥാന സര്ക്കാര് നികുതി കുറച്ച് മാതൃകകാട്ടട്ടെയെന്നും റനീഷ് പറഞ്ഞു. ഡെപ്യൂട്ടി മേയര് സി.പി മുസാഫര് അഹമ്മദ്, പ്രതിപക്ഷ നേതാവ് കെ.സി. ശോഭിത, എന്.സി മോയന്കുട്ടി, എസ്.കെ. അബൂബക്കര്, എസ്.ജയശ്രീ, എം.എന്. പ്രവീണ് എന്നിവരും സംസാരിച്ചു. പ്രമേയത്തിന് അനുമതി നിഷേധിച്ചു ബി.ജെ.പി അംഗങ്ങള് ഇറങ്ങിപ്പോയി കെ.എസ്.ആര്.ടി.സി ടെര്മിനലുമായി ബന്ധപ്പെട്ട് നല്കിയ അടിയന്തര പ്രമേയത്തിന് അനുമതി നിഷേധിച്ചതില് പ്രതിഷേധിച്ച് ബി.ജെ.പി അംഗങ്ങള് കൗണ്സില് യോഗത്തില് നിന്ന് ഇറങ്ങിപ്പോയി. വിഷയം കോര്പ്പറേഷനുമായി ബന്ധപ്പെട്ടതല്ലെന്നും കൂടുതല് അജണ്ടകള് ചര്ച്ച ചെയ്യാനുണ്ടെന്നും വ്യക്തമാക്കിയാണ് മേയര് അനുമതി നിഷേധിച്ചത്. പ്ലക്കാര്ഡുയര്ത്തി ടി. റനീഷിന്റെ നേതൃത്വത്തില് നടത്തുളത്തിലിറങ്ങിയ ബി.ജെ.പി അംഗങ്ങള് മുദ്രാവാക്യം വിളിച്ച് ഇറങ്ങിപ്പോവുകയായിരുന്നു.